สว.อเมริกันจิม เวบบ์ กล่าวขอบคุณพม่า ที่ยอมปล่อยตัวนักโทษชาวอเมริกัน
สมาชิกวุฒิสภาอเมริกัน จิม เว็บบ์ กล่าวขอบคุณพม่าที่ยอมปล่อยตัวนักโทษชาวอเมริกัน John Yettaw และแสดงทัศนะว่า มาตรการลงโทษของประชาคมโลกที
วุฒิสมาชิกอเมริกัน จิม เว็บบ์กล่าวที่ประเทศไทยหลังจากกลับจากการเดินทางเยือนพม่า แสดงความขอบคุณต่อนายพลตันชเว ที่ยอมปล่อยตัวนักโทษชาวอเมริกันนาย John Yettawผู้ถูกศาลพม่าตัดสินจำคุก 7 ปี ในเหตุการณ์ที่เขาว่ายน้ำข้ามไปยังบ้านพักที่นางอองซาน ซูจีถูกกักบริเวณไว้ ระหว่างเยือนพม่า วุฒิสมาชิกเว็บบ์ได้ขอร้องให้รัฐบาลพม่าปล่อยตัวนางอองซาน ซูจีจากการกักบริเวณ และยินยอมให้เธอเข้าร่วมในการเลือกตั้งที่จะมีขึ้นปีหน้าวุฒิสมาชิกอเมริกันผู้นี้ยังได้รับอนุญาตให้พบปะเจรจากับนางซูจีที่กรุงย่างกุ้งเป็นเวลา40 นาทีเมื่อวันเสาร์ที่ผ่านมาด้วย วุฒิสมาชิก จิม เว็บบ์ กล่าวว่าเรื่องนี้เป็นโอกาสอันดีที่ควรฉกฉวยไว้ และเริ่มวางรากฐานเพื่อสร้างความปรารถนาดีและความมั่นใจเพื่อสถานการณ์ที่ดีกว่าซึ่งอาจเกิดขึ้นได้ในอนาคต วุฒิสมาชิกเว็บบ์ผู้นี้คือผู้หนึ่งที่สนับสนุนให้รัฐบาลสหรัฐยกเลิกมาตรการลงโทษพม่า เขาบอกด้วยว่า มาตรการลงโทษพม่าที่ผ่านมานั้นใช้ไม่ได้ผลและสหรัฐควรหาแนวทางใหม่เพื่อยุติการโดดเดี่ยวประชาชนชาวพม่า พร้อมทั้งนำความเปลี่ยนแปลงทางการเมืองและเศรษฐกิจมาสู่พม่าด้วย ในขณะเดียวกัน นักการเมืองอเมริกันผู้นี้แสดงความกังวลต่ออิทธิพลของจีนและนโยบายที่ผ่านมาของรัฐบาลจีนต่อภาวะชะงักงันทางการเมืองในพม่านับตั้งแต่พรรคสันนิบาตประชาธิปไตยของนางออง ซาน ซูจีชนะการเลือกตั้งเมื่อปี 1990แต่ไม่ได้รับอนุญาตให้จัดตั้งรัฐบาล วุฒิสมาชิกเว็บบ์กล่าวว่าจีนมีพันธะหน้าที่ที่ต้องเลิกนิ่งเฉย แล้วกดดันเพื่อช่วยให้เกิดการแก้ไขสถานการณ์ในขณะนี้มาตรการลงโทษของประชาคมโลก ที่มีต่อพม่าเป็นเวลาหลายปียิ่งทำให้พม่าโดดเดี่ยวทั้งทางการเมืองและวัฒนธรรม ในขณะเดียวกันในช่วงเวลาดังกล่าว จีนได้เข้ามามีอิทธิพลต่อพม่ามากขึ้น ทั้งทางการเมืองและเศรษฐกิจซึ่งนั่นยิ่งก่อให้เกิดความไม่สมดุลที่ส่งผลกระทบต่อเป้าหมายในระยะยาว ของหลายประเทศที่ต้องการแก้ไขสถานการณ์ในพม่าและยิ่งไม่เป็นผลดีต่อภูมิภาคเอเชียตะวันออกเฉียงใต้ วุฒิสมาชิก จิม เว็บบ์คือประธานคณะอนุกรรมการฝ่ายกิจการเอเชียตะวันออก และภาคพื้นแปซิฟิกของวุฒิสภาสหรัฐขณะนี้เขาอยู่ระหว่างเดินทางเยือนประเทศ ในแถบเอเชียตะวันออกเฉียงใต้ 5 ประเทศซึ่งทางทำเนียบไวท์เฮาส์ และกระทรวงการต่างประเทศสหรัฐระบุว่าในการเดินทางครั้งนี้ วุฒิสมาชิกเว็บบ์มิได้มีสารเฉพาะจากประธานาธิบดีบารัคโอบาม่าไปให้แก่ผู้นำทหารพม่าแต่อย่างใด